
בבית הדין הצבאי לערעורים
בפני:

         אלופה    אורלי     מרקמן   –               הנשיאה
                                    תא"ל      נועה        זומר     –   המשנה לנשיאה
                                    אל"ם מאיה גולדשמידט   –                 שופטת 

בעניין:

X/XXXXXXX סמ"ר נ' א' – המערער (ע"י ב"כ, עו"ד עדי ריטיגשטיין אייזנר)

נ ג ד

התובע הצבאי הראשי – המשיב (ע"י ב"כ, רס"ן אוהד מנור, סרן הודיה אביב)


ערעור על פסק דין של בית הדין הצבאי המחוזי במחוז שיפוטי הצפון שניתן בתיק צפון ת"פ 38663-12-24 (אל"ם טלי פריד – אב"ד, רס"ן גבי לוי – שופט, סרן זיו קרימברג – שופט) ביום 23.12.2025. ערעור ההגנה על הכרעת הדין נמחק. ערעורה על חומרת העונש התקבל.



פ ס ק -ד י ן

רקע
1. המערער, סמ"ר נ' א', הורשע לאחר שמיעת ראיות בעבירות של הוצאת נשק מרשות הצבא, לפי סעיף 78 לחוק השיפוט הצבאי, תשט"ו - 1955; עבירות בנשק, לפי סעיף 144(ב2) לחוק העונשין, תשל"ז - 1977; החזקת כלים, לפי סעיף 10 סיפה לפקודת הסמים המסוכנים [נוסח חדש], תשל"ג - 1973 וסירוב להיבדק לשם גילוי שימוש בסמים מסוכנים, לפי סעיפים 127א ו-250א לחוק השיפוט הצבאי. בית הדין קמא הנכבד השית על המערער, בגין הרשעתו, מאסר בפועל בן שבע שנים, לצד מאסרים מותנים, קנס בסך 15,000 ש"ח והורדה לדרגת טוראי. 
2. ההגנה ערערה תחילה על הכרעת הדין, בטענה כי סוכן מצ"ח שהופעל בתיק הדיח את המערער לדבר עבירה. בהמשך להשתלשלות הדיונית שתובא להלן, הודיעה ההגנה כי לא תעמוד על הערעור על הכרעת הדין, ומיקדה את ערעורה במשכו של המאסר בפועל. מכאן הדיון בערעור.

ההליכים בבית הדין המחוזי ועיקרי גזר הדין
3. נסיבות ביצוען של העבירות פורטו בגזר דינו של בית הדין קמא כדלקמן (ההדגשות במקור):

"[המערער], בעת שירותו כלוחם בחטיבת גולני ובמהלך שהייתו באחת ההפוגות מחוץ לרצועת עזה, הוציא מרשות צה"ל עשרה רימוני רסס ולבנת חבלה. [המערער] העבירם לחזקתו ומכר את לבנת החבלה ושישה מהרימונים לידי סוכן חשאי של המשטרה הצבאית החוקרת. ארבעת הרימונים הנותרים נתפסו בביתו של [המערער] במהלך חיפוש שנערך ביום מעצרו, ועל גופו נתפס כלי לשימוש בסם מסוכן שעליו שרידי סם מסוג קנאביס. במהלך החקירה הוצג בפני [המערער] צו חתום בידי קצין שיפוט בכיר במשטרה הצבאית המורה לו למסור דגימת שתן לאיתור שימוש בסמים מסוכנים, אולם [המערער] סירב...
העסקה בין הסוכן ל[מערער] התרחשה ביום 23.1.2024 עת נפגשו בשעות הערב, ובהתאם לסיכום מוקדם. בעת העסקה מכר [המערער] לסוכן ארבעה רימוני רסס בעבור סכום של 8,000 ש"ח. באותו מעמד הציג הסוכן ל[מערער] אקדח והציע אותו בתמורה לאמצעי לחימה נוספים. [המערער] הסכים וכעבור מספר דקות הביא לסוכן שני רימוני רסס נוספים ולבנת חבלה. בשלב זה נעצר [המערער] ונלקח לחקירה".

לא הייתה מחלוקת, כבר בשלב שמיעת הראיות, כי אמצעי הלחימה הוצאו על ידי המערער ממפעל באזור הדרום, אשר שימש כשטח כינוס לכוחות צה"ל לאחר תחילת המלחמה.
4. כחלק מראיותיה לעונש, הציגה ההגנה את חוות דעתו של הפסיכיאטר ד"ר גרבר, מיום 6 באפריל 2024, שבה נכתב כי למערער תסמינים ברורים של פוסט טראומה, הקשורים לאירועים טראומטיים רבים שחווה במהלך המלחמה, ובכללם אובדן של חבריו, היתקלויות קרביות מסכנות חיים וחשיפה חוזרת ונשנית למוות ולהרס. ד"ר גרבר המליץ על טיפול תרופתי ופסיכולוגי, לצד השתתפות בקבוצות תמיכה, כדי לסייע בשיפור מצבו הנפשי של המערער. שניים ממפקדיו של המערער העידו על תרומתו, כלוחם בחטיבת גולני, בשגרה ובלחימה, ועל הפעילות המבצעית העצימה שבה היה מעורב, שבכללה גם חשיפה לזוועות בימיה הראשונים של הלחימה. 
5. בגזר הדין, צוינה חומרתן ושכיחותן של עבירות בנשק, המסכנות את שלומו של הציבור וביטחונו. הוטעם, כי הוצאתו של נשק מידיים אמונות ומורשות במסגרת הצבאית, ובוודאי מכירתו ל"עבריין מסוכן", כפי שהציג עצמו - עלולות להביא להגעתו של הנשק לא רק לידיים עברייניות, אלא גם לידיהם של המבקשים להוציא אל הפועל פעילות חבלנית עוינת. בענייננו, המדובר ברימוני רסס, שהם אמצעי לחימה בעלי פוטנציאל סיכון רב. המערער הוציא אותם בתיקו, והחביאם בחצר הבית, ללא השגחה, כך שהן בהובלתם והן בהסתרתם גלום היה סיכון של ממש לשלום הציבור ולביטחונו. לכך נוספה הפגיעה בכשירות ובמוכנות הצבא, בתדמית צה"ל ובאמון הציבור, לנוכח ריבוי האירועים של "זליגת" נשק צבאי אל שימוש פסול במרחב האזרחי, ובוודאי עת נעשה הדבר על ידי חיילים בשירות, תמורת בצע כסף. הוטעם, כי העבירות בוצעו על ידי המערער, כמבצע יחיד, שפעל לקידום השיח העברייני עם הסוכן ולמכירתם של אמצעי הלחימה למי שנדמה היה בעיניו כאמור כ"עבריין כבד". היה זה כשלושה חודשים לאחר פרוץ המלחמה, ותוך ניצול זמינותם של אמצעי הלחימה בשטח הכינוס של יחידתו ושל מצב הלחימה, אשר הקשה על שליטה מלאה בציוד ובנשק באזורים אלה. בכך, פגע המערער גם בערכים מוגנים צבאיים של כשירות, מוכנות, משמעת צבאית, טוהר הנשק, רעות ואמינות.
6. בראי האמור, ובשים לב למדיניות הענישה הנהוגה, ולהחמרה שחלה בענישה בעבירות נשק, בפסיקה ובחקיקה (תיקון מס' 140 לחוק העונשין, תשל"ז - 1977, הקובע עונש שלא יפחת מרבע העונש הקבוע לעבירות בנשק) - נקבע כי מתחם העונש ההולם נע בין שש לתשע שנות מאסר בפועל, לצד מאסר מותנה וקנס כספי. לעבירות הסמים נקבע, בנסיבות העניין, עונש צופה פני עתיד, בלבד.
7. בתוך המתחם, נשקלו עברו הפלילי הנקי של המערער וצמצום כפירתו באשמה לשאלת ההדחה על ידי הסוכן, שהייתה רלוונטית גם אילו הועלתה לעניין העונש בלבד, כך שניתן לראותו כמי שנטל אחריות, גם אם מסויגת, על מעשיו. משקל רב ניתן לתרומתו של המערער בשירותו הצבאי, ולתסמונת הפוסט טראומה שממנה הוא סובל, על רקע השתתפותו במלחמה, כעולה מחוות הדעת הפסיכיאטרית הנ"ל, שהוגשה בהסכמה. צוין גם, כי "חוות הדעת אף מתארת קשר מסוים בין כשלונו הפלילי של [המערער] למצבו הנפשי" (ככל הנראה, הכוונה להערתו של ד"ר גרבר, שלפיה השינויים הנוירוביולוגיים הקשורים בפוסט טראומה "מגבירים את הפגיעות לגורמי לחץ סביבתיים"). לאור כלל האמור, הועמד העונש בחלקו התחתון של מתחם העונש ההולם. על המערער נגזר אפוא עונש מאסר בפועל בן שבע שנים, לצד העונשים הנוספים שפורטו לעיל.

ערעור ההגנה 
8. לדעת ההגנה, מתחם העונש ההולם שקבע בית הדין קמא לעבירות הנשק מחמיר עם המערער, ומבוסס על ענישה שננקטה במקרים חמורים יותר, שבהם הוצאו אמצעי לחימה רבים יותר מרשות הצבא, נמסרו לצד שלישי או שלא אותרו בתום החקירה. הוטעם, כי במקרים חמורים אחרים, כגון בנסיבות שבהן נמכר נשק לגורם עוין, בין בפסיקה הצבאית ובין בפסיקת בית המשפט העליון, נגזרו אף עונשים קלים יותר מזה שהושת על המערער, וזאת גם לאחר ההחמרה שחלה בענישה בגין עבירות אלה, ואף בראי תקופת המלחמה.
9. הודגש, כי כל הרימונים הוצאו על ידי המערער בהזדמנות אחת, והושבו לידי הצבא. נטען, כי פעולת הסוכן (שהציג עצמו כעבריין מאיים), הייתה בבחינת הסיבה הבלעדית שהביאה את המערער לביצוע העבירה, ודאי לאור הקשר המסוים למצבו הנפשי, שכן פגש בסוכן לאחר שיצא מלחימה, בדרכו למסור תלושי מזון למשפחתו - קרי, במעבר שבין ההתמודדות עם השבר הלאומי לבין ההתמודדות עם השבר האישי. נוכח כל אלה, עתרה ההגנה להקל משמעותית במתחם העונש ההולם, כך שהרף התחתון יעמוד על ארבע שנות מאסר בפועל. 
10. בתוך המתחם שייקבע, עתרה ההגנה להעמיד את עונשו של המערער על סיפו התחתון, לאור נטילת האחריות על מעשיו, עברו הנקי, גילו הצעיר ונסיבותיו האישיות המורכבות (גירושי הוריו בגיל צעיר, הסתבכות בפלילים בנערותו וקשיים כלכליים בביתו). חרף נסיבות אלה, התגייס המערער כאמור לשירות קרבי, בחטיבת גולני, ותרם רבות בלחימה קשה. מצבו הנפשי, בעקבות הלחימה, צפוי ללוותו בכליאה עצמה ובהמשך חייו.

תשובת התביעה
11. התביעה סמכה את ידיה על פסק דינו של בית הדין קמא, מטעמיו, והדגישה את מכירת הרימונים, תמורת בצע כסף, בשיאה של המלחמה. לדידה של התביעה, ניתן לגזור את עונשו של המערער בראי ע/122/02 סמל בן שושן נ' התובע הצבאי הראשי (2022), שם הושתו שבע שנות מאסר בפועל בגין הוצאתם ומכירתם של 12 רימוני רסס, ולנוכח מגמת ההחמרה בענישה מאז. אף שאינה מקלה ראש בנסיבותיו האישיות של המערער ובמצבו הנפשי, סבורה התביעה כי אין להעמיד את עונשו על סיפו התחתון של מתחם העונש ההולם, שכן כפי שנפסק, בעבירות בנשק יש ליתן משקל בכורה לשיקולי ההרתעה, של היחיד ושל הרבים. 

הדיון בערעור
12. בעקבות הדיון בערעור, ובהסכמת הצדדים, ביקשנו לקבל עדכון מבית סוהר חרמון, שם שוהה המערער מאז חודש ספטמבר 2025, על מצבו הנפשי והשתלבותו בטיפול. בהתייחסותו של העובד הסוציאלי בבית הסוהר נכתב כי המערער הוגדר תחילה כאסיר בהשגחה, על רקע קשיי השתלבות, אך בחודש אוקטובר 2025 הוסרה ממנו ההשגחה, לפי החלטת פסיכיאטר, לאחר שמצבו התייצב והוסר החשש מפגיעה עצמית. מאז, שלל המערער נזקקות טיפולית, ואינו נמצא במעקב פסיכיאטרי. בסוף חודש דצמבר 2025, נקלט המערער באגף נצר בבית הסוהר, ושובץ במרכז היצרני ובקבוצות החינוכיות באגף. לחובתו עבירת משמעת אחת, מחודש ינואר 2026. בדיקות השתן שמסר נקיות משרידי סם מסוכן. המערער מצוי בקשר מעקבי עם עו"ס האגף, ומדווח על שביעות רצון מהשתלבותו בבית הסוהר, ובאגף נצר בפרט.
13. בהמשך לעדכון זה, ואף כאן על דעת הצדדים, ביקשנו כי רע"ן קליני במקרפ"ר, סא"ל ד"ר קלה, יבדוק את המערער, בראי טענות ההגנה להשפעות הלחימה על מצבו הנפשי. חוות דעתו של סא"ל ד"ר קלה, מיום 30 ביוני 2026, נערכה על סמך בדיקתו של המערער וסקירת תיקו הרפואי, שכלל מספר פגישות עם אנשי מקצוע בכלא הצבאי. צוין, כי בתחילת המלחמה, נחשף המערער לאירועי לחימה ולמצבים מסכני חיים, ואובחן כמי שחווה תגובה הסתגלותית, עם תסמינים פוסט טראומטיים חלקיים בלבד (דריכות, עוררות, קשיי שינה, סיוטים וייתכן שגם הימנעויות מסוימות) - להבדיל מתמונה מלאה של התסמונת. כפי שנכתב שם, היות שתסמינים פוסט טראומטיים נוטים להתמתן, קיימת חשיבות לסקירת עוצמתם לאורך זמן, ואכן נראה כי עוצמתם של התסמינים בעניינו של המערער התמתנה משמעותית לאורך השנתיים האחרונות. כיום, המערער אינו נזקק לטיפול התרופתי ההרגעתי שניתן לו בעבר. הוא מתאר עדיין התעוררות משינה סביב סיוט הקשור ישירות לאירוע לחימה, וכן תיאר קשיים נוספים, הקשורים לחשיפה לתזכורות מן המלחמה (דוגמת צעקות או רעשים), העשויים לעורר אצלו תחושת דריכות קצרה וחולפת. להתרשמותו של סא"ל ד"ר קלה, המערער אינו סובל מהפרעה פוסט טראומטית, אך קיימים תסמינים מסוימים, מתחום התגובות הפוסט טראומטיות, שעוצמתם וכמותם אינה מגיעה לכדי אבחנה. מעבר לכך, אין עדות לפתולוגיה נפשית אחרת שהיא נגזרת ישירה של אירועי הלחימה שחווה המערער.
14. לאור השיפור שאובחן במצבו הנפשי של המערער, ומשמצב זה ממילא שימש נסיבה לקולה בגזר דינו, טענה התביעה כי אין מקום להקל עוד בעונשו. ההגנה, לעומת זאת, טענה כי חוות הדעת תומכת בטיעוניה, שלפיהם במועד ביצוען של העבירות אכן סבל המערער מתסמינים פוסט טראומטיים, שהביאו לטיפול תרופתי במינונים משמעותיים בבסיס הכליאה הצבאי. הודגש, כי השפעות המלחמה עודן ניכרות במערער, אף אם אינן עולות כדי הפרעה מלאה, בראי הטיפול שזכה לו כאמור בכלא. 
15. לאחר קבלת חוות הדעת, ובעקבות הערות בית הדין, הודיעה ההגנה כי לא תעמוד על ערעורה על הכרעת הדין. ההגנה הפנתה לטענותיה ביחס לחומרתו של העונש, כמובא לעיל, וציינה כי השיפור במצבו של המערער הוא חלק מהליך השיקום, אשר מצדיק, לצד קבלת האחריות על ביצוע העבירות, הקלה משמעותית בעונשו.

דיון והכרעה 
16. כפי שהטעים בית המשפט העליון, "בית משפט זה חוזר ועומד על חומרתן של עבירות הנשק, שהפכו זה מכבר ל'מכת מדינה', ואף הובילו את המחוקק להעברת תיקון חקיקתי כהוראת שעה שנועדה להתמודד עם תופעה נפשעת זו (חוק העונשין (תיקון מס' 140 – הוראת שעה), התשפ"ב-2021, ס"ח 472... הפגיעה לה מובילים מבצעי עבירות הנשק בסדר החברתי והמשטרי התקין - ברורה, ודומה כי היא אינה זקוקה עוד לראיה...'הסתובבות' הנשק הבלתי חוקי ברחובות ישראל מהווה כר פורה לביצוע שלל עבירות, החל בעבירות איומים וסחיטה וכלה בחמורות שבעבירות, הלוא הן עבירות ההמתה על תצורותיהן השונות. את פוטנציאל הנזק ההרסני של עבירות הנשק - קשה אפוא לאמוד; תחושות הפחד והבהלה שנזרעות בקרב הציבור כתוצאה מעבירות אלה - לא יודעות מרגוע" (ע"פ 2571/24 מדינת ישראל נ' שאהין, פסקה 7 (19.5.2025)). מלבד הסכנה לשלום הציבור ולביטחונו, "חומרתן של עבירות אלו נובעת, בין היתר, גם מהחשש כי הנשק יועבר למי שמתכוון לעשות בו שימוש לפעילות עבריינית או לפעילות טרור" (ע"פ 8017/20 מדינת ישראל נ' גריפאת, פסקה 6 (22.12.2020)).
17. עוד נקבע בפסיקה, כי "בקביעת מתחמי ענישה בעבירות נשק, יש ליתן ביטוי לסוג הנשק, שכן הוא הקובע 'את פוטנציאל הנזק הכרוך במעשה העבירה'" (עפה"ג 62771-04-25 אלגרגאוי נ' מדינת ישראל, פסקה 13 (3.3.2026); ע"פ 6702/22 מדינת ישראל נ' הייב, פסקה 11 (4.4.2023); ע"פ 33944-04-25 רס"ל (מיל') סבח נ' התובע הצבאי הראשי, פסקה 22 (2025)). בענייננו, הורשע המערער בהוצאתם של עשרה רימוני רסס ולבנת חבלה מרשות הצבא, ובמכירתם של לבנת החבלה ושישה מהרימונים לסוכן מצ"ח. ארבעת הרימונים הנותרים נתפסו בביתו. ללא ספק, "רימון רסס, [ש]הוא נשק התקפי, רב עוצמה, אשר השימוש בו עלול להביא להרג ללא הבחנה" (ע"פ 149/12 אלמליח נ' מדינת ישראל, פסקה 59. ההדגשה הוספה (24.9.2012)). ואמנם, 

"חומרי נפץ כגון מטעני חבלה או רימוני יד הינם כלי נשק, אשר נשקף מהם סיכון ייחודי ביחס לכלי נשק אחרים, נוכח העובדה שהשימוש בהם עלול להוביל לפגיעה חסרת הבחנה והוא אינו מתיישב עם מטרה אחרת, כגון הגנה עצמית. ואכן, בפסיקה בה הורשעו נאשמים בהחזקה ובהובלת נשק שהינו חומר נפץ, ניתן ביטוי לסיכון ייחודי זה בכך שהושתו על מבצעיהם עונשים מחמירים יותר מאלו שהושתו על נאשמים שהורשעו בהחזקה והובלה של נשק חם 'רגיל'".
(ע"פ 4047/24 מדינת ישראל נ' ספדי, פסקה 10. ההדגשה הוספה (22.4.2025)).

18. לצד הפגיעה בערכים המוגנים הכלליים, הרי שהוצאתם של אמצעי הלחימה מתוך שטח כינוס, כשלושה חודשים בלבד לאחר שפרצה מלחמה קשה ובעיצומו של התמרון, מחדדת את הפגיעה גם בערכים המוגנים הצבאיים - של מוכנות הצבא, של הצורך להשליט סדר ומשמעת, ואף של אמון המפקדים בחיילים ואמון הציבור בצה"ל (ע/72,71/24 טור' עיסמי נ' התובע הצבאי הראשי, פסקה 19 (2025); עניין רב"ט גדו לעיל, פסקאות 24-23; ע/39,25/23 טור' אפריאט נ' התובע הצבאי הראשי, פסקה 19 והאסמכתאות שם (2024); ע"פ 33944-04-25 רס"ל (מיל') סבח הנ"ל, פסקה 25).
19. משחזרה בה ההגנה מן הערעור על הכרעת הדין - נותרה על כנה קביעתו של בית הדין קמא (שם, פסקה 71), שלפיה הפעלתו של הסוכן לא הביאה להדחתו של המערער לדבר עבירה, ומכאן, שאין הצדקה להקל בעונשו של המערער מטעמים אלה (ראו, למשל, ע"פ 3396/09 אלהיב נ' מדינת ישראל, פסקה 49 (5.9.2011)‏‏). זאת ועוד, בדיקתו של המערער, על דעת הצדדים, בידי רע"ן קליני במקרפ"ר, העלתה כי אף במועד ביצוען של העבירות לא סבל מתמונה מלאה של תסמונת פוסט טראומה, ומכאן שלא עלה בידי ההגנה להוכיח, ב"רמת ההוכחה הנדרשת במשפט אזרחי" (סעיף 40י(ג) לחוק העונשין), את הקשר בין מצבו הנפשי לבין ביצוען של העבירות (סעיף 40ט(א)(5), (6) ו-(7) לחוק העונשין. ראו והשוו: ע"פ 30264-05-26, ע"ח 50988-04-26 רס"ן (מיל') ג' ל' נ' התובע הצבאי הראשי, פסקאות 37-36 (2026); ע"פ 33944-04-25 רס"ל (מיל') סבח הנ"ל, פסקה 20).
20. נוכח האמור, ובהתאמות המחויבות לנסיבות העת הנוכחית, מאז הענישה בע/122/02 סמל בן שושן הנ"ל, לא מצאנו להתערב במתחם העונש ההולם שנקבע לעבירות הנשק, הנע בין שש לתשע שנות מאסר בפועל. 
21. עם זאת, בתוך המתחם, מצאנו לתת משקל נוסף לקולה לתסמינים מתחום התגובות הפוסט טראומטיות, שעודם מלווים את המערער, גם בחלוף למעלה משנתיים ומחצה מאז נעצר - ונובעים מחשיפתו למוראות המלחמה, תוך שהוא תורם רבות, כלוחם, בלחימה עצימה בזירה מסוכנת. אף לחזרתו של המערער מן הערעור על הכרעת דינו, בעקבות ממצאיה של הבדיקה העדכנית שנערכה לו - מצאנו לתת משקל (ראו, למשל, ע"פ 56322-12-25, 59057-12-25 רס"ם (מיל') אוסיפוב נ' התובע הצבאי הראשי, פסקה 22, והאסמכתאות שם (2026)).
22. אמנם, חומרתן של עבירות בנשק "מחייבת הטלת ענישה ממשית ומשמעותית בה ניתן מעמד בכורה מבין שיקולי הענישה לשיקולי הרתעת היחיד והרבים, שמשמעותה הרחקת עברייני הנשק מהחברה לפרק זמן משמעותי, על ידי השמתם מאחורי סורג ובריח" (ע"פ 5393/23 כבהא נ' מדינת ישראל, פסקה 8 (25.7.2024)). משכך, התחשבות בנסיבות המנויות לקולה הביאה אותנו להפחתה מסוימת בלבד בעונשו של המערער, באופן שעדיין ישקף את מגמת ההחמרה בעבירות אלה, שמטרתה, כפי שנפסק, להכווין התנהגות באופן מיטבי, בראי שיקולים הרתעתיים: "אף כאן, ירצה המערער עונש משמעותי וארוך; גם לאחר הפחתה ממשך המאסר - העונש כלל איננו קל" (עפה"ג 62771-04-25 אלגרגאוי הנ"ל, פסקה 22).
23. עונש המאסר בפועל שיושת על המערער יופחת אפוא, ויעמוד על שש שנים ומחצה. אין שינוי ביתר רכיבי העונש.
24. ערעור ההגנה על הכרעת הדין נמחק. ערעורה על חומרת העונש מתקבל, בראי האמור.


ניתן והודע היום, י"ב באלול התשפ"ו, 25 באוגוסט 2026, בפומבי ובמעמד הצדדים.



_____________	                       ______________	                         _____________
       הנשיאה	                                    המשנה לנשיאה	                                  שופטת

